钦定古今图书集成/明伦汇编/人事典/第043卷
## 钦定古今图书集成/明伦汇编/人事典/第043卷

| 钦定古今图书集成 明伦汇编 第四十三卷 |

| |

钦定古今图书集成明伦汇编人事典

第四十三卷目录

名字部纪事二

人事典第四十三卷

《宋史刘温叟传》：“温叟字永龄，河南洛阳人。性重厚方
正，动遵礼法，唐武德功臣政会之后。叔祖崇望，相昭
宗。父岳，后唐太常卿。温叟七岁能属文，善楷隶。岳时
退居洛中，语家人曰：‘吾儿风骨秀异，所未知者寿耳。
今世难未息，得与老夫皆为温洛之叟足矣。故名之
温叟’。”

《戚同文传》：“同文字同文，宋之楚丘人。世为儒，晋末丧
乱，绝意禄仕，且思见混一，遂以同文为名字。”

《李筠传》：“筠稍知书，颇好调谑。初名荣，避周世宗讳，将
改之。或令名筠，筠曰：‘李筠，李筠，玉帛云乎哉’！”闻者皆
笑。

《张齐贤传》：“齐贤，曹州冤句人。生三岁，值晋乱，徙家洛
阳。孤贫力学，有远志，慕唐李大亮之为人，故字为师
亮。”

《米信传》：“信旧名海进，本溪族，少勇悍，以喜射闻。周祖
即位，隶护圣军，从世宗征高平，以功迁龙捷散都头。
太祖总禁兵，以信隶麾下，得给使左右，遂委心焉，改
名信。”

《南唐世家》：“李煜立母锺氏为圣尊后，以锺氏父名泰
章故也。妻周氏为国后。”

《柳开传》：开字仲涂，大名人。慕韩愈、柳宗元为文，因名
肖愈，字绍元。既而改名字，以为能开圣道之涂也。
《慕容延钊传》：延钊父章，开州刺史。太祖即位，延钊加
殿前都点检同中书门下三品，避其父名故也。
《元达传》：“达初名守旻。太宗居晋邸时，达求见，得隶帐
下。尝侍太宗习射园亭，命之射，达四发不中的，已而
连中。上”喜。为更其名曰“达。”

《吴越世家》：“吴越钱俶，字文德，杭州临安人。本名弘俶，
以犯宣祖偏讳去之。”

《党进传》：进名进，自称曰晖。人问之，则曰：“吾欲从吾便
耳。”

《李渎传》：“渎父莹祷河祠而生滨，故名渎，字河神，后改
字长源。”

《吴廷祚传》：“廷祚，宋初加同中书门下三品，以其父名
璋，故避之。”

《北汉世家》：“初，太宗征继元，行次澶渊，有太仆寺丞宋
捷者，掌出纳行在军储。太宗见其姓名，喜，以为师必
有捷之兆。”

《毕士安传》：士安知制诰，淳化二年，召入翰林为学士。
大臣以张洎荐，太宗曰：“洎视士安词艺践履固不减，
但履行远在下尔。”士安以父名乂林抗章引避，朝议
谓二名不偏讳，不听。

《樊知古传》：知古本名若水，字叔清，因召见，上问之曰：
“卿名出何书？”对曰：“唐尚书右丞倪若水亮直，臣窃慕
之。”上笑曰：“可改名知古。”知古顿首奉诏。倪若水实名
若冰，知古学浅，妄引以对，人皆笑之。

《臧丙传》：丙字梦寿，知江陵府，卒年五十三。丙旧名愚，
字仲回，既孤，常梦其父召丙，偶立于庭，向空指曰：“老
人星见矣。”丙仰视之，黄明润大，因望而拜。既寤，私喜
曰：“吉祥也。”以寿星出丙入丁，乃改名焉。至是无验。丙
于礼不当更名，古人戒数占梦无妄喜也。

《王昭远传》：昭远形质魁伟，色黑，父继升名之“铁山。”端
拱初，为殿前都虞候，领勤州防御使。命有司治绫锦
院为公署，掘地得异铁若山形。或言此地即铁山故
营又与昭远幼名合，闻者异之。

《赵镕传》：镕少涉猎文史，美书翰，委质晋邸，以勤谨被
眷。本名容，太宗改为镕，曰：“陶镕所以成器也。”

《靳怀德传》：“怀德本名湘，素游寇准之门。准父名湘，景
德中，准方为相，怀德乃改名焉。”

《贾同传》：同初名罔，字公疏，笃学好古，有时名，著《山东
野录》七篇。年四十馀，同进士出身，真宗命改今名。
《青箱杂记》：杜祁公衍常言：父母之名，耳可得闻，口不
可得言，则所讳在我而已，他人何预焉。故公帅并州，
视事未三日，孔目吏请公家讳，公曰：“下官无所讳，惟
讳取枉法赃。”吏悚而退。

《燕翼贻谋录》：李遵勖本名勖，崇矩之孙，继昌之子。真
宗朝尚长公主，御笔增为“遵勖。”

《太平清话》：司马公父守光州，而温公生，遂名光。
《龙川别志》：“宝元初，元昊创立文法，故名吾祖。”嫚书始

官，上言：“外裔不识礼义，宜且勿与较，许其所求，彼将
无词举动。然后阴敕边臣，密修战备，使年岁间战守
之计立，则元昊虽欲妄作，不能为深害矣。”奏入，邓公
笑曰：“人言吴舍人心风果然。”既而和事一绝，元昊入
寇，所至如入无人之境。后数年，力尽求和，岁增赂遗，
仍改名兀卒，朝廷竟不问。世乃以春卿之言为然。
《梦溪笔谈》：景祐中，审刑院断狱，有使臣何次公具狱，
主判官方进呈，上忽问此人名次公者何义？主判官
不能对。是时，庞庄敏为殿中丞、审刑院详议官，从官
长上殿，乃越次对曰：“臣尝读《前汉书》，黄霸字次公，盖
以霸次王也。此人必慕黄霸之为人。”上颔之。异日复
进谳，上顾知院官问曰：“前时姓庞，详议官何故不来？”
知院对任满已出外官。上遽指挥中书与在京差遣。
除三司检法官，俄擢三司判官。庆历中遂入相。
《渑水燕谈录》：“柳三变，景祐末登进士第，少有俊才，尤
精乐章。后以疾更名永，字耆卿。”

王彦祖，初名元宗，庆历二年，廷试不利，至皇祐五年
免解赴礼部。前以卧疾困眠，梦至一大府，见二人，因
恳求平生禄命，二人笑不答，再叩来年得失，其人指
面前池水曰：“但此头分流，君即登第。”觉以为无理，而
池不能分流，决无中第望矣。久之乃寤，即更名汾，以
符水分之兆。及试中高选。

《桯史》：景祐末，有二狂生，曰张，曰吴，皆华州人。薄游塞
上，觇览山川风俗，慨然有志于经略，耻于自售，放意
诗酒，语皆绝，豪崄惊人，而边帅豢安皆莫之知，伥无
所适，闻夏酋有意窥中国，遂叛而往。二人自念不力
出奇，无以动其听，乃自更其名，即其都门之酒家，剧
饮终日，引笔书壁曰：“张元、吴昊来饮此楼。”逻者见之，
知非其国人也，迹其所憩，执之夏酋，诘以入国问讳
之义，二人大言曰：“姓尚不理会，乃理会名耶？”时曩霄
未更名，且用中国赐姓也。于是竦然异之，日尊宠用
事。宝元西事盖始此。其事国史不书，诗文杂见《干田
承君集》、沈存中《笔谈》、洪文敏《容斋三笔》，其为人概可
想见。文敏谓二人名偶与酋同，实不详其所以更之
意云。

《宋史贾黯传》：黯为翰林学士知审官院，时官吏有以
祖父嫌名援律为请授他官，黯言：“礼不讳嫌名，二名
不偏讳。律，府号官称犯祖父名而冒荣居之。”又：上书
若奏事犯祖庙讳，罪皆有差。又曰：“若嫌名及二名偏
犯者，不坐。”今官吏许避嫌名，则或有如此而不自言
者，可坐以冒荣之律乎？国朝雍熙中，尝诏除官犯私
“讳者，三省、御史台五品文班四品以上，许用式奏改，
馀不在此制。请约《雍熙诏书》，自某品而上，以礼律从
事。”诏非嫌名及二名，不以品秩高下，皆听避。

《宋庠传》：庠为翰林学士，帝遇庠厚，行且大用矣。庠初
名郊，李淑恐其先己，以奇中之言曰：“宋，受命之号；郊，
交也。合姓名言之，为不祥。”帝勿为意，他日以谕之，因
改名庠。宝元中以右谏议大夫参知政事。

《王拱辰传》：“拱辰，字君贶，开封咸平人，原名拱寿，年十
九，举进士第一，仁宗赐以今名。”

《曲洧旧闻》：李肃之公明，文定公子也。在三司，论事切
直，仁宗嘉纳。欧公以简贺之，甚有称赏之语。公明喜
曰：“欧公平日书疏往来，未尝呼我字也。此简遂以字
呼我，人之作好事，可不勉哉！”

《道山清话》：一长老在欧阳公座上见公家小儿有小
名僧哥者，戏谓公曰：“公不重佛，安得此名？”公笑曰：“人
家小儿要易长育，往往以贱名为小名，如狗羊犬马
之类是也。”闻者莫不服公之捷对。

庆历中，胡瑗以白衣召对，侍延英讲《易》，读“乾元亨利
贞”，不避上御名，上与左右皆失色，瑗曰：“临文不讳。”后
瑗因言《孟子》“民无恒产读为常。”上微笑曰：“又却避此
一字。”盖自唐穆宗已改“常”字，积久而读热，虽曰尊经，
然坐斥君父之名，亦未为允。上尝诏其修国史，瑗乃
避其祖讳不拜。

《桐阴旧话》：忠献公将生，令公梦人手中书一“大兴”字
示之，知门户之将起也。及命名，从人从意，而字宗魏，
盖取毕万之后，必大万盈数，魏大名之义耳。

庄敏公讳缜，字玉汝。初求字于欧阳文忠公，公以小
合幅纸书“玉女”二字送来，庄敏大不乐。明日相见，犹
有愠容。文忠公曰：“出处无点水也，君何怪耶？”取笔添
“女”字三点，相与一笑。盖诗中王欲玉女，但音发作“汝”
也。前辈亦雅戏若此。

《老学庵笔记》：“张文潜生而有文在其手曰‘耒’，故以为
名，而字文潜。”

李知几少时，祈梦于梓潼神。是夕，梦至成都天宁观，
有道士指织女支机石曰：“以是为名字，则及第矣。”李
遂改名石，字知几。是举过省。

《挥麈后录》：晏元献父名固，在相位，有朝士乃固始人，
往谒元献，问其乡里，朝士曰：“本贯固县。”元献怒曰：“岂
有人而讳始字乎？”盖其始欲避之，生狞误以应也。前人亦尝记之。又元厚之作参知政事日，有下状陈乞
恩例者，启曰：“为部中不肯依元降指挥。”厚之亦怒曰：
“止为汝不依元降指挥耳。”

林仲平概，仁宗朝耆儒也。二子希、旦、卲、颜，早擅克家
之业。仲平没，有二幼子尚在襁褓，未名。既长，两兄乃
析其名，示不忘父训。曰希、曰旦、曰卲、曰颜，后皆为闻
人，衣冠指为名族。

温公在相位，韩持国为门下侍郎，二公旧交相厚，温
公避父之讳，每呼“持国”为“秉国。”

《闻见后录》：傅献简云：“王荆公之生也，有獾入其室，俄
失所在，故小字獾郎。”
《宋史·李庭芝传》：“庭芝字祥甫，生时有芝产屋栋，乡人
聚观，以为生男祥也，遂以名之。”

《范祖禹传》：祖禹字淳甫，一字梦得。其生也，母梦一伟
丈夫，被金甲入寝室，曰：“吾汉将军邓禹。”既寤，犹见之，
遂以为名。

《曹颖叔传》：“颖叔字秀之，亳州谯人。初名熙，尝梦之官
府，见颖叔名，遂更名颖叔。后进士及第，历龙图阁学
士。”

《避暑录话》：赵康靖公初名禋，直史馆。黄宗旦名知人，
一见公曰：“君他日当以笃厚君子称于世。”因使改名
约。已而忽梦有持文书示之，若公牒者，大书“赵概”二
字，初弗悟，既又梦有遗之书者，题云：“秘书丞、通判汝
州赵概。”始疑其或喻己，乃改后名。后六年登科，果以
秘书丞通判海州，但“汝”字不同尔。议者或“汝”字篆文
与“海”字相近，公梦中或不能详也。

《懒真子》：李方叔初名豸，从东坡游。东坡曰：“《五经》中无
公名，独《左氏》曰‘庶有豸乎’？乃音直氏切，故后人以为
虫豸之豸。又《周礼》供具絼，亦音治，乃牛鼻绳也。独《玉
篇》有此豸字，非五经不可用，今宜易名曰荐。”方叔遂
用之。秦少游见而嘲之曰：“昔为有脚之豸乎，今作无
头之荐乎？”豸以况荐以“况箭”，方叔仓卒无以答之，
终身以为恨。〈《字汇》无此字。〉
《渑水燕谈录》：“元丰中，汶上梁逖一夕梦奏事殿中，见
御座前揭一碑，金箔，大书‘黄裳’二字，意必贵兆也，因
改名黄裳。明年，御前唱进士第，南剑黄裳为天下第
一。”

《东轩笔录》：刘邠、王介同为开封府试官，举人有用“畜”
字者，介谓音犯主上嫌名，邠谓礼部先未尝定此名
为讳，不可用以黜落。因纷争不已，而介以恶语侵邠，
邠不校。

《懒真子》：余中行老朱服行中邵刚，刚中叶唐懿中夫，
何执中伯通，王汉之彦昭。彦昭常于期集处自叹曰：
“某独不幸，名字无中字，故为第六。”行老应之曰：“只为
贤不中。”时以为名答。

阳翟涧上丈人陈恬叔易，一日忽改名钦命，或者疑
曰：“岂非钦若王之休命，而有仕宦之意乎？”叔易曰：“不
然。吾正以时人不畏天，故欲钦崇天道，永保天命。”
《玉照新志》：先祖旧字子野，未登第，少年日携欧公书
贽，见王文恪于宛丘，一见甚青，顾云：“某与公俱六一
先生门下士，他日齐名，不在我下。子野前已有之，当
以吾之字为遗。”先祖遂更字乐道。先祖位虽不及文
恪，而名誉藉甚于熙宁、符祐之时。文恪长子仲弓，实
韩持国婿，持国夫人实祖母亲姑，由是情益稔熟。仲
弓之弟即幼安，始名宁，后以有犯法抵死者，故易名
襄而仍旧字。靖康初，以知枢密院为南道总管。先人
为属阶，行有《督勤王师檄文》，荐绅多能诵之。

《闻见后录》：孙傅师名览。人有投诗者曰：“伏惟笑览。”傅
师曰：“君无笑览，览合笑君。”

《青箱杂记》：孙枢密抃旧名贯，应举时尝梦至官府，潭
潭深远，寂若无人，大厅上有抄录人名一卷，意以为
榜，遍览无名，偶睹第三名下有空白处，抃欲填之，空
中人语曰：“无孙贯，有孙抃。”梦中即填孙抃。是岁果第
三名，因梦得。

《挥麈前录》：元祐名卿朱绂者，君子人也，尝登禁从。绍
圣初不幸坐党锢。崇宁间亦有朱绂者，苏州人，初登
第，欲希晋用，上疏自陈与奸人同姓名，恐天下后世
以为疑，遂易名谔，字曰圣予。蔡元长果大喜，不次峻
擢，位至右丞，未及正谢而卒，年方四十。

《挥麈后录》：“滕章敏初名甫，字元发。元祐初，以避高鲁
王讳，以字为名。”

《宋史王黼传》：“黼字将明，开封祥符人，初名甫，后以同
东汉宦官，赐名黼。”

《避暑录话》：楚州徐仲车至孝，父名石，每行山间，或“庭”
字，遇有石辄跃以过，偶误践，必呜咽流涕。

《闻见后录》：或谮胡宿于上曰：“宿名当为去声，乃以入
声称，名尚不识，岂堪作词臣？”上以问宿，宿曰：“臣名归
宿之宿，非星宿之宿。”谮者又曰：“果以归宿取义，何为
字拱辰也？”故后易字武平。

《齐东野语》：吴倜为宁海推官，时，蔡京罢相，居城市中，

之而怒。重和二年，京以太师鲁公赐第京师，一日上
问京：“‘卿曩居杭，识推官吴倜乎’？对曰：‘识之。其人傲狠
无上’。”上惊曰：“‘何以知之’？曰：‘知陛下御讳而不肯改，乃’”
以一圈围之，盖言“倜”字也。上默然不怿。未几，言者承
风旨论罢，自是不复出。

《挥麈后录》：李釜字元量，淮水人。家世业儒，其母怀娠，
诞弥之日，晨起庖下，釜鸣甚可畏，声绝，免身育男，其
父即名之曰“釜。”

《闲燕常谈》：薛肇明谨事蔡元长，至戒家人避其名。宣
和末，有朝士新买一婢，颇熟事，因会客，命出侑尊。一
客语及“京”字，婢遽请罚酒。问其故，曰：“犯太师讳。”一座
骇愕。婢具述先在薛太尉家，每见与宾客会饮，有犯
京字者，必举罚。平日家人辈误犯，必加叱詈，太尉脱
或自犯，则自批其颊以示戒。

近岁，许冲元将知西京，有一属禀事云：其预钱若干，
已有指挥，许将来春充预买钱。冲元厉声叱之曰：“许
将如何作得预买钱？”其人始悟触讳，踧踖谢过而退。
又元厚之知杭州，一吏呈公事云：“合依元降指挥。”厚
之徐拱手缓声曰：“元降何尝指挥？”吏惶恐，厚之曰：“尔
误也。”不之罪。

钱中道帅太原，一日，武官谒见，叙旧累数百言而退。
钱语坐客曰：“适来官人，口不称名，但称贱迹不已。欲
面折之，便是要人避己名也。”客问：“似干门下有旧？”钱
曰：“旧识其公。”客曰：“某亦识之，佳士也。”钱曰：“只那老贱
迹。”一坐皆笑。

《宋史徐俯传》：“俯字师川，洪州分宁人。以父禧死国事，
授通直郎，累官至司门郎。靖康中，张邦昌僭位，俯遂
致仕。时工部侍郎何昌言与其弟昌辰避邦昌，皆改
名俯买婢名昌奴，遇客至，即呼前驱使之。”

《韩世忠传》：世忠尝戒家人曰：“吾名世忠，汝曹毋讳忠
字。讳而不言，是忘忠也。”

《岳飞传》：“飞字鹏举，相州汤阴人，世力农。父和，能节食
以济饥者，有耕侵其地，割而与之，贳其财者不责偿。
飞生时，有大禽若鹄，飞鸣室上，因以为名。”

《礼志》：绍兴二年十一月，礼部太常寺言：“渊圣皇帝御
名见于经传义训者，或以威武为义，或以回旋为义，
又为植立之象，又为亭邮表名，又为圭名，又为姓氏，
又为木名，当各以其义类求之。以威武为义者今欲
读曰威，以回旋为义者今欲读曰旋，以植立为义者
今欲读曰‘植’，若姓氏之类，欲去木为亘，又缘汉法，邦”
之字曰“国”，“盈”之字曰“满”，止是读曰“国”、曰满，其本字见
于经传者，未尝改易。司马迁汉人也，作《史记》曰：“先王
之制，邦内畿服，邦外侯服。”又曰：“盈而不持，则倾于邦
字。”“盈”字亦不改易。今来渊圣皇帝御名欲定读如前
外，其经传本字即不当改易，庶几万世之下，有所考
证。推求义类，别无未尽。

绍兴三十二年正月，礼部太常寺言：“钦宗袝庙，翼祖
当迁。于正月九日告迁翼祖皇帝、简穆皇后神主奉
藏夹室，所有以后翼祖皇帝讳，依礼不讳。”诏恭依
蔡幼学传。幼学调潭州，执政荐于朝，帝许之，且问年
几何矣？何以名幼学？参政施师点举《孟子》“幼学壮行”
之语以对，上伫思慨然曰：“今壮矣，可行也。”遂除敕令
所删定官。

《容斋续笔》：建安城东二十里有梨山庙，相传为唐刺
史李公祠。予守郡日，因作祝文曰：“亟回哀眷。”书吏持
白，“回”字犯相公名，请改之。盖以为李回也。

《老学庵笔记》：“‘常瓌字子然，河朔人。本农家，一村数十
百家皆常氏，多不通谱。子然既为御史，一村之人名
皆从玉，虽走史下令皆然，无如之何。子然乃名子曰
任、佚、美、向’，谓周任、史佚、子美、叔向也，意使人不可效
耳。”

绍兴末，谢景思守括苍，司马季思佐之，皆名伋。刘季
高以书与景思曰：“公作守，司马九作倅，想郡事皆如
律令也。”闻者绝倒。

田登作郡，自讳其名，触者必怒，吏卒多被榜笞，于是
举州皆谓灯为火。上元放灯，许人入州治游观。吏人
遂书榜揭于市曰：“本州依例放火三日。”

《行营杂录》：孝宗留心经术，无所不涉，奏对官被顾问
者，多致失措。有王过者，蜀人，上殿，孝宗骤问曰：“李融
字若川，谓何”过即对曰：“天地之气，融而为川，结而为
山。李融之字若川，如元结之字次山也。”上大喜，遂诏
改官密院编修。

《谈薮》：甄龙友游天竺寺，集诗句赞大士，大书于壁云：
“巧笑倩兮，美目盼兮。彼美人兮，西方之人兮。”孝庙临
幸，一见赏之，诏侍臣物色其人，或以甄姓名闻，甄时
为某邑宰，趣召登殿，上迎问曰：“卿何故名龙友？”甄惘
然不知所对。既退，乃得之曰：“君为尧舜之君，故臣得
与夔龙为友。”由是不称旨。

《宋史余玠传》：玠有子曰“如孙”，取“当如孙仲谋”之义，遭
论改师忠《陆游传》：范成大帅蜀，游为参议官，以文字交，不拘礼
法，人讥其颓放，因自号放翁。

《礼志》：绍熙元年四月，诏“今后臣庶命名，并不许犯祧
庙正讳。如名字见有犯祧庙正讳者，并合改易。”
《贵耳集》：本朝大儒，皆出于世家，周濂溪以舅官出仕，
两改名，先名宗实，因英庙旧名改，后名惇颐，又以光
宗御名改。

《周起传》：起生而丰下，父意异之，曰：“此儿必起吾门。”因
名起。幼敏慧，如成人意。

《曾从龙传》：从龙字君锡，左仆射公亮四世从孙。初名
一龙，庆元五年擢进士第一，始赐今名。

《礼志》：嘉定十三年十月，司农寺丞岳珂言：“孝宗旧讳，
从‘伯’从‘玉’从宗。考国朝之制，祖宗旧讳二字者，皆著
令不许并用。”又言：“钦宗旧讳二字，其一从廪从且，其
一从火从‘亘’，皆合回避。乞并下礼寺讨论，所有钦宗、
孝宗旧讳，若二字连用，并合回避，宜从本官所请，刊
入施行。”从之。

《欧阳守道传》：“守道字公权，一字迂父，吉州人。初名巽，
自以更名应举非是，当祭必称巽。”

《陈文龙传》：文龙字君贵，福州兴化人，丞相俊卿之后
也。能文章，负气节。初名子龙，咸淳五年廷对第一，度
宗易其名文龙云。

《春渚纪闻》：“三衢毛氏庭中一木忽中裂而纹成‘衍’”字，
如以浓墨书染者，体作“颜平原书。”会其子始生，因以
名之。后衍登进士第，官至龙图阁而终。

《鸡肋编》：朱希亮为邓州教官，有乔世贤者，恃力轻忽，
偶与朱相值，遽问之曰：“君心希何亮。”朱报云：“何世无
贤，今日未问君姓名，将出何云？”乔愕然不能答。盖古
惟有桥姓，而省木莫知其由，至唐始有彝及知之，或
云贵姓也。

《桯史》：张贤良君悦，咸家蜀绵竹，世以积德闻。尝一日
昼寝，梦神人自天降，告之曰：“天命尔子名德作宰相。”
惊而寤。未几而魏公生，时魏公之兄已名滉，君悦不
欲更所从，乃字魏公曰：“德远出入将相，垂四十年，忠
义勋名，为中兴第一。”天固有以启之者欤！

《癸辛杂识》：省吏屠节尝出知道州太守，省札其本房
书史，以避贾相之名，遂书作某人知舂陵州事。贾见
之大怒，批出云：“二名不偏讳，临文不讳，皆见于礼经。
今屠节乃敢擅改州名，可见大无忌惮，使不觉察，岂
不相陷？”决欲黜之。后以诸省吏罗拜恳告，遂从编置
焉。

《叶亦愚》，名李。先为叶山所攻，后为《李性学》所窘，遂以
此《饮恨》而死，盖二人正寓其姓名云。

吴兴向氏，钦圣后族也。家富而俭，不中节，至于屋漏
亦不整治，列盆盎以承之。有三子，常访名于客，长曰
涣，次曰汗，三曰水，父不以为疑也。他日有连呼其名
曰涣汗水，方悟，为戏已。又，胡卫道三子：孟曰宽，仲曰
定，季曰宕，音荡，盖悉从宀。其后悼亡妻，俾友人作《志
书》曰：“夫人生三子，宽、定、宕。读者为之掩鼻。”盖当时不
悟为语病也。宽后为京佥宕，则多收古物，其子公明
悉献之贾师宪，得一官，以赃败。

陈绍天，台之仙居人。初名诏，宋淳祐丙申尝魁漕闱。
后游上庠，欲改名，或有言：“增损偏旁可也。昔先圣本
名‘兵’”已乃去其下二笔，遂易今名，登第。及问其语所
本，则不能知，所谓异闻也。

胡石壁颖为宪日，尝出巡部。适一尉格目忘书名，胡
大怒，遂批银牌云：“县尉不究心职事，至于格目亦忘
署名，可见无状。”追问，尉亦狡者也，遂作一状，录宪状
判于前而空署字，以黄覆之。及就逮投状，胡见益怒
云：“汝尚敢侮我如此。”遂索元批银牌观之，则有署字，
盖一时盛怒中所书，忘其庙讳也。于是不敢问而遣
之。

《金史始祖诸子传》：始祖明懿皇后生德帝乌鲁，季曰
斡鲁，女曰注思版，皆福寿之语也。以六十后生子，异
之，故皆以“嘉名”名之焉。

《谢库德》之孙《拔达》，《谢夷保》之子盆纳，皆佐世祖有功。
盆纳勇毅善射，当时有与同名者，尝有贰志，目之曰
“恶盆纳。”

《李师雄传》：“师雄字伯威，雁门人也。有材力，喜谈兵，慕
古之英雄，故名师雄。”

《宣宗本纪》：宣宗讳珣，本名吾睹补。大定二十六年，赐
今名。泰和五年，改赐名从嘉。至宁元年八月，即皇帝
位。九月庚午，上复旧名。珣诏所司告天地庙社。前所
更名二字，自今不须回避。

《完颜讹可传》：讹可内族也。时有两讹可，皆护卫出身，
一曰“草火讹可”，每得贼，好以草火燎之；一曰“板子讹
可”，尝误以官中牙牌报班齐者为“板子”，故时人各以
是目之。

《张万公传》：万公字良辅，东平东阿人也。幼聪悟，喜读
书。父弥学，梦至一室，榜曰“张万相公读书堂。”已而万

制置赵，范将以计动其心，故更姓名范用吉，赵怒其
触讳斥之，用吉犹应对如故，赵良久方悟，且利其事
与己符，遂擢置左右，凡所言动，略不加疑。遂易其姓
曰“花”使为太尉，改镇均州。未几纳款于北。

《夹谷衡传》：“衡本名阿里不，拜参知政事。明昌四年，诏
赐今名，谕之曰：朕选大臣，俾参机务，必资谋画，协赞
治平。其或得失晦而未形，利害胶而未决，正须识见
纯直，方能去取合公。比来议事之臣，鲜有一定之论，
盖以内无所守，故临事而惑。致有中失，朕将何赖。卿
忠实公方，审其是则执而不回，见其非则去而能果”，
度其事势，有若权衡。汝之所长，衡实似之，可赐名“衡。”
古者命名，将以责实，汝先有实，可谓称名。行之克终，
乃副朕意。

《孙即康传》：即康进尚书右丞。上问即康，参知政事贾
铉曰：“太宗庙讳同音字有读作‘成’字者，既非同音，便
不当缺点画。睿宗庙讳改作‘崇’字，其下却有‘本’字全
体。若将‘示’字依《兰亭帖》写作‘未’字，‘克’字合缺点画，如
统傍之‘克’，似不合缺。即康奏曰，唐太宗讳世民，偏傍
犯如叶字作。”字、“泯”字作“汦”字，乃拟熙宗庙讳从面
从。且睿宗庙讳“上”字从“未”、“下”字从“世”，世宗庙讳从“系”、
显宗庙讳如正“犯”字形，止书斜画“沇”字、“鈗”字各从口，
兑悦之类，各从本传从之。自此不胜曲避矣。

《元史太宗本纪》，“烈祖征塔塔儿部，获其部长铁木真。
宣懿太后月伦适生帝，手握凝血如赤石，烈祖异之，
因以所获铁木真”名之，志武功也。

《察罕传》：初，察罕生于河中，其夜天清气肃，月白如昼，
相者贺曰：“是儿必贵。”国人谓白为察罕，故名察罕。
《刘秉忠传》：秉忠字仲晦，初名侃，因从释氏，又名子聪，
拜官后始更今名。

《王鹗传》：鹗字百一，曹州东明人。曾祖成祖立，父琛。鹗
始生，有大鸟止于庭。乡先生张大渊曰：“鹗也。是儿其
有大名乎。”因名之。

《杨奂传》：“奂字焕然，乾州奉天人。母尝梦东南日光射
其身旁一神人以笔授之。已而奂生。其父以为文明
之象，因名之曰奂。”

《张孔孙传》：“孔孙，字梦符，其先出辽之乌若部，为金人
所并，遂迁隆安。父之纯，为东平万户府参议，夜梦谒
孔子庙，得赐嘉果。已而孔孙生，因丐名于衍圣公，遂
名今名。”

《孛术鲁翀传》：“翀从新喻萧克翁学。克翁，宋参政燧之
四世孙也。隐居不仕，学行为州里所敬。尝夜梦大鸟
止其所居，翼覆轩外，举家惊异，出视之，冲天而去。明
日翀至，翀始名思温，字伯和。克翁为易今名字，以梦
故。”

《虎都铁木禄传》：虎都铁木禄好读书，与学士大夫游，
字之曰汉卿。仁宗尝顾左右曰：“虎都铁木禄，字汉卿，
汉名卿不让也。汝等以汉卿名之，宜矣。”其母姓刘氏，
故人又称之曰刘汉卿云。

《归晹传》：“晹字彦温，汴梁人。将生，其母杨氏梦朝日出
东山，有轻云来掩之，故名晹。”

《明会典》：“洪武三年，令官吏人等名字，有天国君臣圣
神”、“尧、舜、禹、汤、文、武、周、汉、晋、唐等国号相犯者，悉更之。
又令官吏人等奏告改名复姓，若自幼过房乞养，或
入赘与人，因从外姓报入户籍。外姓系军匠、灶户，而
本姓系民者，不许改复。”又诏：“蒙古、色目人入仕后，或
多更姓名，岁久子孙相传，昧其本原。如已更易者，听
其改正。”

十九年，诏：“军民并吏胥人等，敢有更名易讳及两三
名字被人告发，家财给赏；告人本身处死，家口迁发
化外。”

二十六年定，凡官吏人等，或年幼过房乞养，欲复本
姓者，经由本部移文原籍官司勘实，及官幼名改讳，
具奏改正。《贴黄》，仍移咨户部，改附籍册。吏员人等，幼
名改讳者，移文本部准改。

《明外史铁铉传》：“铉，洪武中由国子生授礼科给事中，
调都督府断事。尝谳疑狱立白。太祖喜，故字之曰‘鼎
石’。”

《周新传》：“新初名志新。字日新。成祖常独呼新。遂为名。
因以志新”字。

《石天柱传》：天柱授户科给事中，时禁臣下毋得以天
命名去之而名柱，后乃复故。

《夏良胜传》：良胜，南城人，为督学副使蔡清所知，曰：“子
异日必为良臣，当无有胜子者。”遂命名良胜。

《张元祯传》：元祯五岁能诗，宁靖王召见异之，命名元
征。既而为巡抚韩雍所器，曰：“人瑞也。”乃易元祯。
《林瀚传》：瀚子廷机，字利仁。瀚年七十三，初受参赞机
务之命，而生廷机，遂以为名。

《见闻录》：永乐时，长乐李太史公名马。三月朔旦殿试，
士凡二百五十人。上亲阅其文，擢为第一，改其名曰
骐。越三日，传制唱名，凡三唱，无敢应者。上曰：“即李马也。”骐乃受诏，赐状元及第。明日赐纱帽、银带、朝服，拜
翰林修撰。中外相传以为荣。

吾乡曹定庵公，名时中。家居时，有林向阳者谒公，公
留饭，从容谈笑时因问曰：“贤辈何字？”林对云：“字茂春。”
公𢙀然曰：“子不见朱文公先生名熹，号晦庵乎？子名
向阳，又号茂春，觉专在旺处一边，不可不思也。”
南京徐魏公鹏举之生也，母夫人先梦一将军至其
第，自言是岳飞受了三世苦，今日到你家一受用。因
是名曰鹏举，盖武穆字也。役夫舁之者，咸称“吾家岳
爷”云。

状元见沧茅公瓒，少年时讲业僧舍，稍倦，梦神人导
之帝廷，授公二巨字，文曰“见沧寤。”未解所谓。顷之，僧
过语舍后山壁间故镵宋理宗御书，公令引视，则所
梦二巨字宛如也，遂以为号。

《公馀日录》：弘治丙辰礼闱定榜后，诸主司以所取士
子为对句，有曰“夏鼎”“周鼎”，对以“孟春季春”；有曰“蔡中
孚”，对以“吴大有意。”每科或然。如癸丑则有高达、高文
达、吴鹏、吴一鹏之类，但不若是科之妥切且巧耳。
珍珠船王昙迁梦月落入怀，乃擘而食之，脆如冰片，
味美，遂更名“月德。”

《妮古录》：陆友仁旧得古铜印一纽，以示元镇，辨之，文
曰“陆定之印”，以名其子，而字之曰“仲安。”友仁没，仲安
谒元镇赋焉。有古诗，载《云林集》中。

《抱璞简记》：正德初，刘瑾用事，诏禁官民名字有天字
者，悉令更之。予见宋政和八年闰九月给事中赵野
奏：陛下恢崇妙道，寅奉高真，凡世俗以“‘君王圣’三字
为名字，悉令革而正之。尚有以天字为称者，窃虑亦
当禁约。”依奏。

太常卿昆山夏公昶，字仲昭，以经术进，而书法绝妙
一时。由庶吉士改中书舍人。文庙尝试其书第一。时
命书诸宫殿榜，赐第宅，免朝参，眷顾极隆。初，“昶”字本
书作昶。因召见，上曰：“日岂可从旁，宜加永。”上遂为更
定。故今书多作昶。

《名公像记》：倪文僖公无子，祷北岳，其夫人姚梦岳神
指捧香合童子曰：“以为尔子，孕而生公。”故名岳。
《稗史》：钱大参良臣自讳其名，其幼子颇慧，凡经史中
有良臣字，辄改之。一日读《孟子》：“今之所谓良臣，古之
所谓民贼也”，遂改云：“今之所谓爹爹，古之所谓民贼
也。”可笑！可笑